OR กับราคาที่เหมาะสม
ข้อมูลจาก settrade.com ล่าสุด
22 มี.ค. 2564

ลูบคมตลาดทุน : ธนะชัย ณ นคร
ข้อมูลจาก settrade.com ล่าสุด
มีบริษัทหลักทรัพย์ (บล.) ที่ทำบทวิเคราะห์ (ฉบับเต็ม) หุ้น บมจ.ปตท.น้ำมันและการค้าปลีก จำนวน 10 บล.
ราคาเป้าหมายที่ให้ไว้ต่ำสุด คือ 20.70 บาท ต่อหุ้น
และราคาเป้าหมายสูงสุดอยู่ที่ 27.60 บาท
ส่งผลให้ราคาเป้าหมายที่เป็น IAA Consensus Target Price อยู่ที่ระดับ 24.50 บาท
นี่ยังไม่รวมบทวิเคราะห์ของบริษัทหลักทรัพย์ต่างประเทศ เช่น Morgan Stanley ที่มีมุมมองเชิงบวกกับหุ้น OR ในระยะถัดไป และให้ราคาเป้าหมาย 26.60 บาท
จะเห็นว่า ในมุมมองนักวิเคราะห์หลังดีดลูกคิดกันออกมา
ราคาเป้าหมายต่ำสุด และสูงสุด ออกมาแตกต่างกันสิ้นเชิง หรือห่างกันค่อนข้างมาก
จะว่าไปแล้ว ไม่ใช่เพียงหุ้น OR ที่ราคาเป้าหมายแตกต่างกันแบบนี้
ทว่า หุ้นตัวอื่น ๆ ราคาเป้าหมายของแต่ละ บล.ก็แตกต่างกันไปด้วยเช่นกัน
เพราะขึ้นอยู่กับมุมมองตัวเลข โอกาสทางธุรกิจ ข้อมูลต่าง ๆ ที่นำมาใช้ประกอบ ทำให้ผลลัพธ์ของราคาเป้าหมายย่อมแตกต่างกันได้
ไม่มี บล.แห่งไหนผิดไปทั้งหมด
ขณะเดียวกัน ก็ไม่มี บล.แห่งไหนถูกไปทั้งหมดกับบทวิเคราะห์ที่ออกมา
ประเด็นคือ เมื่อมุมมองของนักวิเคราะห์ ที่ออกมาแตกต่างกันแบบนี้
คำถามคือ แล้วนักลงทุนต้องทำอย่างไรกันล่ะ
หากเป็นนักลงทุนที่มีประสบการณ์สูง และติดตามหุ้นตัวนั้นมานาน และเข้าใจธุรกิจที่หุ้นนั้น ๆ ได้ทำอยู่
ก็น่าจะพอรับรู้ได้ว่า ราคาเป้าหมายของ บล.แห่งไหนน่าจะเหมาะสมที่สุด
ไม่เพียงเท่านั้น อาจจะต้องบวกกับความรู้ และความเชื่อมั่นในข้อมูลที่ศึกษามาของตนเองสำหรับหุ้นนั้นเข้าไปด้วย ก็จะรู้ว่า ราคาเหมาะสมของหุ้นตัวนั้นควรอยู่เท่าไหร่
กลับมาที่หุ้น OR
หุ้น OR มีสัดส่วนของนักลงทุนหน้าใหม่ และนักลงทุนมากประสบการณ์เข้ามาถือหุ้นอยู่จำนวนมาก
จัดเป็น “หุ้นมหาชน” แบบตัวจริงเสียงจริง (แม้สัดส่วนฟรีโฟลตจะน้อยไปซักหน่อย)
เริ่มต้นการลงทุนสำหรับหุ้น OR ทั้งนักลงทุนใหม่และเก่า
เชื่อและเข้าใจว่า ส่วนใหญ่จะวัดจากการรู้จักแบรนด์ของปตท. (PTT) ความมั่นคงทางธุรกิจสูง ความเชื่อมั่นในธุรกิจที่กลุ่ม ปตท. และ OR ดำเนินการอยู่เทียบจากอดีต และมองอนาคต
ความเชื่อมั่นทั้งต่อแผนธุรกิจ โอกาสทางธุรกิจ และความสามารถของผู้บริหาร
ทำให้พวกเขาพร้อมที่จะซื้อหุ้นในราคาที่สูงกว่า “ราคาเป้าหมายของนักวิเคราะห์”
นี่คือบทสะท้อนความเชื่อมั่นของนักลงทุนที่ต้องการ “หุ้นในดวงใจ” ซักตัว ถือติดพอร์ต หรือเป็นการลงทุนแบบระยะยาว
“ความเชื่อมั่น” ทั้งหมดนี้ของนักลงทุน
จะเป็นตัวบ่งบอกที่ดีสุดสำหรับ “ราคาเหมาะสม” ของหุ้นนั้น ๆ รวมถึงหุ้น OR
ผ่านมาถึงวันนี้ ทุกคนที่ลงทุนในหุ้น OR และเทรดกันอยู่มากกว่า 30.00 บาท เขาจึงไม่ได้มองว่า ระดับราคานี้มันแพง หรือราคาถูกเกินไป
เพราะตราบใดที่ยังเชื่อมั่นว่า ผลประกอบการจะเติบโตได้ทุกปี
กำไรจะเพิ่มขึ้นในอนาคต
แม้ว่าราคาปัจจุบันจะสะท้อนกับผลประกอบการในช่วง 2-3 ปีข้างหน้า
แต่เมื่อยังมีความเชื่อมั่น และพร้อมลงทุนเพิ่ม (หากราคาหุ้นย่อตัว) และถือหุ้นต่อไป
ก็ไม่ใช่เรื่องผิดอะไร
หรือคล้าย ๆ กับนักลงทุนอีกหลายคนที่ยังชอบการฝากเงินไว้กับธนาคารจำนวนมาก ๆ
รู้ทั้งรู้ว่าดอกเบี้ยที่ได้รับค่อนข้างต่ำ
นั่นเพราะพวกเขารู้ว่า มันมีความเสี่ยงต่ำที่จะรักษาเงิน (ต้น) ของเขาไว้
เช่นเดียวกับหุ้น OR นั่นแหละ
ราคาเหมาะสมของนักวิเคราะห์กับนักลงทุน จึงออกมาแตกต่างกัน